钦定古今图书集成/明伦汇编/官常典/第585卷 > 《湖南都团练副使厅壁记》吕温
## 钦定古今图书集成/明伦汇编/官常典/第585卷 > 《湖南都团练副使厅壁记》吕温

湖中七郡，罗压上游，右振牂蛮，左驰瓯越，控交广之
户牖，扼吴属之咽喉，翼张四隅，襟束万里，天下之安
危系焉。圣唐理虽偃革，制不去备，消息变化，必惟其
时。由是部分荆、衡，复古南镇，轻其兵徒而重其统帅，
易其将校而难其参佐。所以显仁藏用，明道晦权，成
师于礼乐之中，讲武于文章之内。雍容易简，四十馀
“年，名迹风流，冠于当代。始则裴谏议虬，以逸材奇略，
傲视而静荒寇；次则赵相公璟，以高标雅望，郁起而
为国桢。其余冯郎中嶷之硕重，房容州孺复之英达，
郑评事冽、张著作季文之美秀”，洎张和州惟俭、卢侍
御澥佐我先大夫宣慈明允，宝有成绩：是皆焯于朝
论，清在人谣者矣。元和三年冬，天子命御史中丞陇
西李公，以永嘉之清政，京兆之懿则，廷赐大斾，俾绥
衡湘。威如秋霜无私凋，惠如冬阳无私煦，用人如止
水无私鉴。始下车，表前副使殿中侍御史扶风窦君
常字中行以本官复职。于是监察御史河南穆君寂、
河内司马君纾、范阳卢君璠、太常寺协律郎河东薛
君存庆、前咸阳县尉吴郡顾君师闵、前太子正字陇
西李君础、前太常寺奉礼郎京兆杜君周士、前延陵
县尉同郡杜君赏，群材响附，各以类至。文雅之器，岁
馀大备。错金碧于晴壑，綷孔翠于春林，遐迩翕然，称
为盛府。《黄钟》音韵，调于嶰谷之竹；《太阿》锋铓，拭以华
山之土。其吟鸾凤，断犀兕，不足怪也。窦氏伯季，同时
七人，一居方伯，二列华省，四在诸侯之馆，名教之乐，
缙绅慕焉。以温近守支郡，且知故实，得请连帅，俾书
公堂，愧于不文，安敢坚让？元和五年七月五日，东平
吕温述。